Ο **Χουάν Πλάθα Ντουράν** (Βαρκελώνη, 26 Δεκεμβρίου του 1963), είναι Ισπανός επαγγελματίας προπονητής καλαθοσφαίρισης στην ομάδα της Α.Ε.Κ.

Έχει υπάρξει προπονητής σημαντικών ισπανικών ομάδων όπως η Ρεάλ Μαδρίτης, με την οποία κατέκτησε ένα Πρωτάθλημα Ισπανίας και ένα Ούλεμπ Καπ (σημερινό Γιούροκαπ), η Ουνικάχα Μάλαγα, με την οποία κατέκτησε ξανά το Γιούροκαπ και η Ρεάλ Μπέτις. Εκτός Ισπανίας έχει εργαστεί ως πρώτος προπονητής στην Ζάλγκιρις Κάουνας και στην Ζενίτ Αγίας Πετρούπολης.

Προπονητική σταδιοδρομία
------------------------

Ο Χουάν Πλάθα ξεκίνησε την καριέρα με τη μπασκετική σχολή που ίδρυσε αυτός και οι αδερφοί του, την EB Betsaida. Ταυτοχρόνως, εργάστηκε για την γυναικεία ομάδα EB Santisima Trinitat, όπως επίσης και για το μικρό κλαμπ της CB Sant Adria.

Το 2000, τελικά έγινε μέλος του τεχνικού τιμ της Γιουβεντούντ Μπανταλόνα, αφού εργάστηκε σαν βοηθός προπονητής, μέχρι το 2004. Επίσης, ήταν προπονητής της νεανικής ομάδας του συλλόγου και το μεγαλύτερο επίτευγμά του ήταν τς σεζόν 2000-01 όταν κατέκτησε το ισπανικό πρωτάθλημα κάτω των 20 ετών.

Το καλοκαίρι του 2004, μετά από επιθυμία του νέου προπονητή Μπόζινταρ Μάλκοβιτς, έγινε ανταλλαγή στη Ρεάλ Μαδρίτης για να αναλάβει βοηθός. Όταν ο Σέρβος προπονητής αποχώρησε έπειτα από μία απογοητευτική σεζόν, ο Πλάθα ανέλαβε τη θέση του προπονητή.

Την επόμενη χρονιά, η Ρεάλ Μαδρίτης κέρδισε στη σειρά τα πρώτα δεκατρία παιχνίδια της Λίγκας ACB, δίνοντας στον Πλάθα τα σκήπτρα ενός καινούριου ρεκόρ, για την πιο επιτυχημένη πρώτη χρονιά ενός προπονητή. Η ομάδα επίσης κέρδισε το πανευρωπαϊκό τίτλο του Ούλεμπ Καπ (σημερινό Γιούροκαπ) και το Πρωτάθλημα Ισπανίας και ανακηρύχθηκε προπονητής της χρονιάς από την Ισπανική Ομοσπονδία Καλαθοσφαίρισης.

Τη σεζόν 2007-08, η Ρεάλ Μαδρίτης υπέγραψε τον Έλληνα σταρ, Λάζαρο Παπαδόπουλο, ο οποίος απέτυχε να αποδώσει καλά κατά τη διάρκεια ολόκληρης της χρονιάς. Η ομάδα έχασε στον πρώτο γύρο των πλέι οφ της Λίγκα ACB και δεν πήγε στο Φάιναλ Φορ της Ευρωλίγκα, για δωδέκατη συνεχόμενη χρονιά. Η ομάδα της Μαδρίτης τη σεζόν 2008-09 αναδιαμορφώθηκε, αλλά απέτυχε ακόμα μία φορά να φτάσει στο Φάιναλ Φορ, ή να έχει καλή απόδοση στο Κύπελλο Ισπανίας. Μετά τον αποκλεισμό στο δεύτερο γύρο των πλέι οφ της Λίγκα ACB από την Ταού Κεράμικα, ο Πλάθα απολύθηκε και αντικαταστάθηκε από τον 4 φορές νικητή της Ευρωλίγκα ως προπονητής, Έτορε Μεσίνα, στις 18 Ιουνίου. 

Στις 19 Ιουνίου 2009, υπέγραψε συμβόλαιο ενός έτους με την ισπανική ομάδα Καχασόλ Σεβίλλη. Τελικά έμεινε στην ομάδα μέχρι το 2012.

Στις 10 Ιουλίου 2012, συμφώνησε να αναλάβει την τεχνική ηγεσία της Ζάλγκιρις Κάουνας, φεύγοντας για πρώτη φορά στην καριέρα του από την Ισπανία. Στην Ευρωλίγκα έφτασε μέχρι το Top-16, τερματίζοντας στην έκτη θέση. Στις 8 Μαΐου 2013, κατέκτησε το Πρωτάθλημα Λιθουανίας κόντρα στην Λιέτουβος Ρίτας με 4-0 νίκες στη σειρά των τελικών. Στις 3 Ιουνίου 2013, αποχώρησε από την λιθουανική ομάδα.

Το καλοκαίρι του 2013, επέστρεψε στην Ισπανία και για να αναλάβει τον πάγκο της Μάλαγα. Στην Μάλαγα ο Πλάθα δημιούργησε μια πολύ καλή ομάδα με καλές χρονιές σε Ευρωλίγκα, Γιούροκαπ και Πρωτάθλημα Ισπανίας. Μέχρι το 2015 είχε δώσει 134 παιχνίδια και έχει κερδίσει τα 75 σε τρεις διαφορετικές διοργανώσεις. Στις 26 Αυγούστου 2015, ανανέωσε το συμβόλαιό του μέχρι το 2018.

Τη σεζόν 2016-17, ο Πλάθα κέρδισε το δεύτερο τίτλο Γιούροκαπ στην καριέρα του με την Ουνικάχα κερδίζοντας τη Βαλένθια στους τελικούς με 2-1 νίκες. Ο Πλάθα μάλιστα, έγινε ο τρίτος προπονητής που έχει κερδίσει πάνω από έναν τίτλο Γιούροκαπ. Στις 22 Φεβρουαρίου 2018, η ομάδα βράβευσε τον Ισπανό τεχνικό καθώς έγινε ο ρέκορντμαν συμμετοχών συμπληρώνοντας 302 παρουσίες στην άκρη του πάγκου της ομάδας της Ανδαλουσίας. Στις 4 Ιουνίου 2018, αποτέλεσε παρελθόν μετά από πέντε χρόνια και 325 παρουσίες στον πάγκο της ομάδας.

Στις 22 Δεκεμβρίου 2018, αντικατέστησε τον Βασίλι Καράσεφ στον πάγκο της Ζενίτ Αγίας Πετρούπολης. Στις 12 Φεβρουαρίου 2020, αποτέλεσε παρελθόν για την ρώσικη ομάδα μετά από το αρνητικό ρεκόρ 7-17 (νίκες-ήττες) και την τελευταία θέση στην Ευρωλίγκα αλλά και με την αρνητική πορεία στη VTB Λίγκα, όπου είχε ρεκόρ 6-10 και βρισκόταν 12η από τις συνολικά 14 ομάδες.

Τον Νοέμβριο του 2020, υπόγραψε συμβόλαιο συνεργασίας για 1+1 χρόνια με την Ρεάλ Μπέτις. Τελικά στις 22 Νοεμβρίου 2021, αποχώρησε από την ισπανική ομάδα, μετά το αρνητικό ξεκίνημα των 2 νικών στα πρώτα 11 παιχνίδια στο Πρωτάθλημα Ισπανίας.

Στις 14 Ιουνίου 2023, ανακοινώθηκε η έναρξη της συνεργασίας του με την Α.Ε.Κ. για τα επόμενα δύο χρόνια.

Τίτλοι-Διακρίσεις
-----------------

### Συλλογικοί

#### Ρεάλ Μαδρίτης

* Ούλεμπ καπ (2007)
* Πρωτάθλημα Ισπανίας (2007)

#### Ζάλγκιρις Κάουνας

* Πρωτάθλημα Λιθουανίας (2013)
* Σούπερ Καπ Λιθουανίας (2012)

#### Ουνικάχα Μάλαγα

* Γιούροκαπ (2017)

### Ατομικοί

* Προπονητής της χρονιάς στο Πρωτάθλημα Ισπανίας (2008)
* AEEB Προπονητής της χρονιάς (2007)

Παραπομπές
----------


1. ↑  «Ο Πλάθα καλύτερος προπονητής της Ισπανίας». *www.contra.gr*. 11 Ιουλίου 2007. Ανακτήθηκε στις 14 Ιουνίου 2023.
2. ↑  Καρβούνη, Μαρία (9 Ιουλίου 2012). «Παρελθόν ο Πλάθα από Κάχασολ». *Onsports.gr*. Ανακτήθηκε στις 14 Ιουνίου 2023.
3. ↑  Καρβούνη, Μαρία (10 Ιουλίου 2012). «Στη Ζαλγκίρις ο Πλάθα». *Onsports.gr*. Ανακτήθηκε στις 14 Ιουνίου 2023.
4. ↑  Team, Onsports (4 Απριλίου 2013). «Με ψηλά το κεφάλι η Ζαλγκίρις, 90-81 τη Μπάμπεργκ». *Onsports.gr*. Ανακτήθηκε στις 14 Ιουνίου 2023.
5. ↑  Καρβούνη, Μαρία (8 Μαΐου 2013). «Ζαλγκίρις Κάουνας: Τα «τρελά» πανηγύρια για τον τίτλο στη Λιθουανία (photos+video)». *Onsports.gr*. Ανακτήθηκε στις 14 Ιουνίου 2023.
6. ↑  «O Πλάθα άφησε την Ζαλγκίρις». *Eurohoops*. 3 Ιουνίου 2013. Ανακτήθηκε στις 14 Ιουνίου 2023.
7. ↑  newsroom, sport-fm. «Στον πάγκο της Ουνικάχα o Πλάθα». *sport-fm.gr*. Ανακτήθηκε στις 14 Ιουνίου 2023.
8. ↑  «Ανανέωσε έως και το 2018 ο Πλάθα». *www.sport24.gr*. Ανακτήθηκε στις 14 Ιουνίου 2023.
9. ↑  «Βαλένθια - Μάλαγα 58-63 | Gazzetta». *www.gazzetta.gr*. Ανακτήθηκε στις 14 Ιουνίου 2023.
10. ↑  «Η Μάλαγα βράβευσε τον ρέκορντμαν Πλάθα | Gazzetta». *www.gazzetta.gr*. Ανακτήθηκε στις 14 Ιουνίου 2023.
11. ↑  «Μάλαγα: Τέλος και επίσημα ο Χοάν Πλάθα (pics)». *Eurohoops*. 4 Ιουνίου 2018. Ανακτήθηκε στις 14 Ιουνίου 2023.
12. ↑  «Ζενίτ: Τέλος ο Καράσεφ, έκλεισε ο Χοάν Πλάθα». *Eurohoops*. 22 Δεκεμβρίου 2018. Ανακτήθηκε στις 14 Ιουνίου 2023.
13. ↑  «Ζενίτ: Επίσημα τέλος ο Πλάθα (Pic)». *Eurohoops*. 12 Φεβρουαρίου 2020. Ανακτήθηκε στις 14 Ιουνίου 2023.
14. ↑  «Στην Μπέτις ο Ζοάν Πλάθα». *www.sport24.gr*. Ανακτήθηκε στις 14 Ιουνίου 2023.
15. ↑  Team, OnSports (22 Νοεμβρίου 2021). «Ρεάλ Μπέτις: Τέλος ο Ζοάν Πλάθα». *Onsports.gr*. Ανακτήθηκε στις 14 Ιουνίου 2023.
16. ↑  «ΑΕΚ: Χοάν Πλάθα… διετίας και επίσημα!». *Eurohoops*. 14 Ιουνίου 2023. Ανακτήθηκε στις 14 Ιουνίου 2023.

Εξωτερικοί Σύνδεσμοι
--------------------

Joan Plaza at acb.com (in Spanish)

Joan Plaza at euroleague.net

|  |  |  |  |  |  |
| --- | --- | --- | --- | --- | --- |
| 

| π • σ • ε
Καλαθοσφαιριστές Α.Ε.Κ. ~ Basket League ~ Περίοδος 2023-24 |
| --- |
|  |
| 0 | 
* **1** Τίλμαν
* **2** Χολ
* **3** Ραντλ
* **4** Καράμπελας
* **5** Λίντο
* **7** Φλιώνης (C)
* **9** Πιλάβιος
* **14** Μητρέλος
* **16** Νετζήπογλου
* **18** Χατζηδάκης
* **19** Κουζμίνσκας
* **20** Νάιτ
* **24** Κουζέλογλου
* **25** Μόργκαν
* **30** Ματαλιωτάκης
* **52** ΜακΡέι

Προπονητής: Πλάθα - Βοηθοί: Ραμίρεθ, Τσεπέλης, Μουρατίδης, Γαβαλάς |  |

 |